Broj: 711-I-1998-M-120/21-03-11

Zagreb, 15. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Josipa Jakobovića, općinskog načelnika Općine Strizivojna**,za davanjem mišljenja Povjerenstva, na 145. sjednici, održanoj 15. listopada 2021.g., daje sljedeće

**MIŠLJENJE**

**I. Na temelju članka 13. stavka 1. ZSSI-a, dužnosnik Josip Jakobović, općinski načelnik Općine Strizivojna, može istodobno uz obnašanje navedene dužnosti biti član Županijske skupštine Osječko-baranjske županije i odbora navedene Skupštine.**

**II. Na temelju članka 12. ZSSI-a, dužnosnik Josip Jakobović nema pravo na naknadu za članstvo u Županijskoj skupštini i odborima Županijske Skupšine Osječko-baranjske županije, osim prava na naknadu stvarno nastalih putnih i drugih opravdanih troškova.**

Obrazloženje

U Povjerenstvu je 27. rujna 2021. pod brojem 711-U-4847-M-120/21-01-5 zaprimljen zahtjev za mišljenjem dužnosnikaJosipa Jakobovića, općinskog načelnika Općine Strizivojna, povodom kojeg se vodi predmet broj M-120/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Josip Jakobović obnaša dužnost općinskog načelnika Općine Strizivojna od 21. svibnja 2021.g. te da je istu dužnost obnašao i u mandatu 2017.-2021. Stoga je dužnosnik Josip Jakobović povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da obnaša dužnost općinskog načelnika Općine Strizivojna te da je vijećnik u Županijskoj skupštini Osječko - baranjske županije te član dva odbora (komisije) u Županijskoj skupštini Osječko - baranjske županije. Prema Odluci o određivanju naknada vijećnicima i članovima radnih tijela („Županijski glasnik” broj 5/10., 10/13. i 2/21.) ostvarujem pravo na naknadu materijalnih troškova (naknada za troškova prijevoza) u radu odbora (komisije). Dužnosnik traži mišljenje Povjerenstva je li u suprotnosti sa Zakonom o sprječavanju sukoba interesa isplata naknade (putnog troška) za dolazak na sjednice odbora (komisije).

U izvješću o imovinskom stanju koje je dužnosnik podnio Povjerenstvu povodom ponovnog imenovanja/izbora na istu dužnost, dužnosnik je naveo da istu dužnost obnaša profesionalno, uz primanje plaće.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano.

Člankom 31. stavkom 1. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 98/19. i 144/20.) propisano je da član predstavničkog tijela jedinice lokalne, odnosno područne (regionalne) samouprave dužnost obavlja počasno i za to ne prima plaću, ali sukladno stavku 2. istog članka Zakona ima pravo na naknadu u skladu s odlukom predstavničkog tijela.

Člankom 90.a. stavkom 1. Zakona o lokalnoj i područnoj (regionalnoj) samoupravi propisano je da općinski načelnik, gradonačelnik, župan i njihovi zamjenici koji dužnost obnašaju profesionalno imaju pravo na plaću kao i druga prava iz rada, a vrijeme obnašanja dužnosti uračunava im se u staž osiguranja.

U konkretnome slučaju dužnosnik je na lokalnim izborima održanima u svibnju 2021. od srane građana izabran na dužnost općinskog načelnika Općine Strizivojna te ujedno i na funkciju člana Županijske skupštine Osječko-baranjske županije.

Imajući u vidu da članove predstavničkih tijela jedinice lokalne i područne (regionalne) samouprave na mandatno razdoblje od četiri godine biraju građani kao i ovlasti navedenih predstavničkih tijela u donošenju općih akata i proračuna navedenih jedinica, koje su propisane odredbama Zakona o lokalnoj i područnoj (regionalnoj) samoupravi, obavljanje funkcije člana županijske skupštine predstavlja obavljanje druge javne dužnosti.

Povjerenstvo tumači da su odredbama Zakona o lokalnim izborima („Narodne novine“ broj: 144/12., 121/16., 98/19., 42/20., 144/20. i 37/21.) taksativno propisane nespojive dužnosti općinskih načelnika, gradonačelnika, župana i njihovih zamjenika te da navedeni Zakon predstavlja posebni Zakon u smislu članka 13. stavka 1. ZSSI-a kojim je općinskim načelnicima, gradonačelnicima, županima i njihovim zamjenicima dopušteno istovremeno obnašanje onih dužnosti koje nisu izričito zabranjene.

Člankom 89. stavkom 1. Zakona o lokalnim izborima propisano je da općinski načelnik, gradonačelnik, župan i njihovi zamjenici za vrijeme obnašanja dužnosti ne mogu istodobno biti članovi predstavničkih tijela jedinice lokalne samouprave.

S obzirom da gradonačelnik ne može istovremeno biti član predstavničkog tijela jedinice lokalne samouprave, iz odredbi navedenog Zakona ne proizlazi da bi obnašanje dužnosti gradonačelnika bilo nespojivo s istovremenim obavljanjem druge javne dužnosti člana predstavničkog tijela jedinice područne (regionalne) samouprave, slijedom čega dužnosnik Josip Jakobović može istodobno s obnašanjem dužnosti općinskog načelnika Općine Strizivojna obavljati funkciju člana Županijske skupštine Osječko-baranjske županije, jer to u smislu članka 13. stavka 1. ZSSI-a proizlazi iz posebnog propisa.

U odnosu na primanje naknade za obnašanje druge javne dužnosti u smislu odredbe članka 12. ZSSI-a, Povjerenstvo tumači da je Zakonom o lokalnoj i područnoj (regionalnoj) samoupravi propisano pravo općinskog načelnika na primanje plaće te eventualno primanje naknade za člana predstavničkog tijela jedinice lokalne, odnosno područne (regionalne) samouprave ukoliko je to odlukom navedenog tijela utvrđeno, međutim, kako odredbama ovog Zakona kao niti bilo kojeg drugog zakona nije propisano da općinski načelnik koji već prima plaću smije istodobno primati i naknadu za obnašanje druge javne dužnosti, nije derogirana zabrana iz članka 12. ZSSI-a.

S obzirom da dužnosnik Josip Jakobović prima plaću za obnašanje dužnosti općinskog načelnika Općine Strizivojna, na temelju članka 12. ZSSI-a ne može istovremeno primati naknadu za obavljanje funkcije člana Županijske skupštine i odbora Skupštine Osječko-baranjske Županije, ali može ostvarivati naknadu stvarno nastalih putnih i drugih opravdanih troškova.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Josip Jakobović, elektronička dostava
2. Objava na internetskoj stranici Povjerenstva
3. Pismohrana